[size=2] [/size]Prisen på juletræer er steget stødt siden 2004, og det gør den- juletraditionen tro - igen i år.

Julen varer længe og koster som bekendt mange penge - og i år bliver ingen undtagelse ifølge Hanna Lyneborg, der er kontorchef hos juletræsforhandleren Lyneborg Grønt. - Prisen på et almindeligt familiejuletræ på 1,75-2,00 meter stiger med 7-15 procent denne jul, skyder hun på. Nogenlunde sådan har udmeldingen lydt de seneste syv år, hvor prisen på juletræer er steget stødt. Der laves ikke statistikker over, hvor meget forbrugerne har betalt for deres juletræer, men den indkøbspris, grossisterne betaler for et almindeligt Nordmannsgrantræ, er steget fra 76 kroner i 2004 til 146 kroner i 2010. De stigende priser skyldes, at der siden 2004 har været for få juletræer i forhold til den store efterspørgsel i hele Europa, forklarer Claus Jerram Christensen, der er direktør i juletræsproducenternes brancheforening, Dansk Juletræsdyrkerforening. I en periode fra slutningen af 1990'erne til starten af 00'erne blev der plantet meget få juletræer, fordi juletræsdyrkerne ikke tjente nok på det. - Det tager cirka 10 år at dyrke et juletræ, så de træer mangler vi simpelthen i dag, og derfor har vi oplevet stigende priser, forklarer Claus Jerram Christensen. Ifølge Hanna Lyneborg må danskerne også hive flere penge op af pungen i 2012 og 2013, når de skal have et juletræ med hjem i stuen. - Men derefter tror jeg, at markedet for juletræer bliver mættet, og så vender det, så priserne på juletræer igen vil falde, siger hun. /ritzau/